text: El Nàstic es desinfla en el derbi (1-2)
  El Circ Ciutat diumenge, 21 de gener de 2018
  El Nàstic s'ha tornat a encongir al Nou Estadi, per enèssima vegada. Aquest cop en el derbi, contra el Reus, en un duel en què els grana han evidenciat novament les mancances que tenen quan juguen davant dels seus aficionats. Setena derrota dels grana a casa; unes xifres que situen els tarragonins com el segon pitjor equip de la lliga a casa, només per davant del cuer. Sort dels números a fora.
  De res ha servit als de Rodri les bones sensacions que van transmetre després del gran triomf de dijous a Pamplona, i que van fer que la parròqua tarragonina confiés amb una victòria que hauria deixat l'equip en una zona molt còmoda. Contra els roig-i-negres, peò, altra vegada poc futbol i poques idees. La mateixa història de sempre. Com a dada positiva, si és que n'hi ha, el segon gol en dos partits del davanter Álvaro Vázquez.
  El Nàstic sempre ha anat a remolc del Reus, no ha tingut la pilota i ha creat perill amb comptagotes. De fet, en el primer temps, un xut de Muñiz (32') en un llançament de falta ha estat tot el bagatge ofensiu dels tarragonins.
  El Reus tampoc ha creat gaire perill, però sí ha demostrat més fermesa i solidesa, i a més, també ha tingut més encert. Els de López Garai arribaven a Tarragona molt necessitats i s'han sabut fer el partit a mida. Poc abans del descans, i en la primera arribada clara, s'han avançat gràcies a Domínguez (37'), que ha tret profit d'una pèssima acció defensiva dels grana.
  Els més d'onze mil espectadors que s'han aplegat al Nou Estadi esperaven la reacció del seu equip en la segona part, però tampoc arribava. Excés de pilotades i de joc directe, i poc futbol combinatiu. Els roig-i-negres seguien despullant el seu rival davant l'alegria d'uns 300 aficionats que els han acompanyat, tot i que no han pogut fer el segon que hauria sentenciat el duel abans d'hora.
  Amb els canvis, semblava que el Nàstic reviscolava, sobretot després que Álvaro Vázquez, arribat durant el mercat d'hivern, ha empatat amb un gran cop de cap, i amb temps per a la reacció (73'). Segon gol en dos partits, i sempre sortint des de la banqueta.
  Però com ja ve sent costum quan actua com a local, l'alegria grana s'ha esvaït com el sucre dins del cafè i ha rebut dues clatellades. Primer amb un penal que l'àrbitre De la Fuente Ramos no li ha xiulat a favor per falta d'Haro sobre Dumitru i després quan el visitant Vitor, en un contraatac (83'), ha fet esclatar de joia i alegria la parròquia reusenca amb l'1-2. Els derbis 'professionals' a Tarragona continuen tenint color roig-negre.
  Nàstic: Dimitrievski, Kakabadze, Suzuki, Molina, Javi Jiménez, Gaztañaga, Matilla, Tete (Vázquez 55'), Muñiz (Dumitru 64'), Mesa (Omar 74') i Barreiro
  CF Reus: Badia, Campins, Olmo, Atienza, Menéndez, Carbonell (Tito 81'), Domínguez, Vitor, Carbia, Yoda (Haro 66') i Máyor
  Gols: 0-1 (38') Domínguez; 1-1 (73') Vázquez; 1-2 Vitor (83')
  Àrbitre: Óiver de la Fuente Ramos. Targetes grogues als locals Molina (62') i Jiménez (67') i per als visitants Atienza (28'), Carbonell (56'), Haro (67') i Olmo (87')
  Incidències: Partit disputat al Nou Estadi de Tarragona corresponent a la jornada 23 de Segona Divisió amb 11.266 espectadors.